Du skal i behandling med Bicalutamid.
Bicalutamid er antihormon, som hæmmer udviklingen af prostatakræft og mindsker eventuelle følger af sygdommen, fx problemer med vandladning.
Bicalutamid er medicin, som blokerer for det mandlige kønshormon testosterons stimulerende effekt på kræftcellerne. Kræftcellerne er afhængige af testosteron for at kunne vokse og dele sig. Når produktionen af testosteron er hæmmet, mindsker det væksten af kræftceller i prostata.
Bicalutamid kan ikke helbrede prostatakræft, men lægemidlet kan hindre, at sygdommen udvikler sig og eventuelt spreder sig til andre steder i kroppen.
Bicalutamid er en tablet på 150 mg, som du skal tage 1 gang dagligt. Helst cirka samme tid hver dag.
Behandlingen er som regel livslang.
Når produktionen af testosteron hæmmes, kan du efter nogle uger eventuelt opleve én eller flere af følgende bivirkninger:
Brystkirtlerne kan blive ømme og vokse. For at forebygge det, vil du blive henvist til strålebehandling mod brysterne (1 behandling) inden behandlingen starter
Du skal komme til kontrol hos en læge eller en sygeplejerske hver 3.-6. måned eller efter aftale.
Cirka 1 uge inden kontrollen skal du have taget en blodprøve hos din egen læge eller på hospitalet, hvor vi blandt andet måler dit PSA-tal. Blodprøven fortæller os, om behandlingen virker efter hensigten.
Når du kommer til kontrol, vil lægen eller sygeplejersken drøfte effekten af behandlingen med dig. Vi taler også om, hvorvidt du er generet af bivirkninger, og hvilke muligheder der i så fald er for at mindske dem.